La Bibia piemontèisa/Testament Neuv/Corint/1Corint 2


1 Corint

2

L’anunsi ch'a riguarda Gesù Crist butà an cros 

A l’é për lòn, car ij mè frej e seur, che cand ch’i son ëvnù da vojàutri i l’hai nunsiave la testimoniansa'd Nosgnor sensa fé mostra d’oratòria o 'd sapiensa uman-a. Mentre ch’i j’ero an mes a voi, i l’hai proponume 'd lassé da banda tut meno che Gesù Crist e chiel butà an cros. I son ëvnùit a troveve coma n’òm débol, tëmros, fin-a tërmolant. Cand ch'iv parlava e predicava, i lo fasìa nen con un lengage mirà a feve impression, col ch’a l’é tipich dij savant ëd cost mond, ma con la potensa persuasiva dlë Spirit, e lolì përchè vòstra fede a fussa nen fondà an sla sapiensa uman-a, ma an sla potensa 'd Nosgnor.

La sapiensa ‘d Nosgnor 

An efet, a coj ch’a son ëd chërdent madur, na sapiensa i l'ha bin proponujla, ma a l’é nen na sapiensa ch’a sia dë sto mond-sì e 'd coj che ambelessì a la fan da padron (che ancheuj a-i son e doman a saran dësmentià). Nò, la sapiensa ch’i na parloma a l’é la sapiensa ‘d Nosgnor, stërmà ant ij sò propòsit etern, cola che chiel a l’avìa destinà, fin da dnans dij sécoj, a esse nòstra glòria. Contut, ij dominator dë sto mond-sì a l’han nen capila; përchè s’a l’avèisso capila, a l’avrìo nen butà an cros ël Signor ëd la glòria. Ma, coma ch’a dis la Scritura: “A son ëd còse che l’euj a l’ha mai vëdduje, che l’orije a l’ha mai sentije, e ch’a son mai montà dal cheur dj’uman. Cole-lì a son cole che Nosgnor a l’ha prontaje për coj ch’a-j veulo bin”. A l’é a nòjàutri che adess Nosgnor a l’ha arvelaje për ël mojen ëd lë Spirit, përchè ch’a l’é lë Spirit ch’a intra ant le përfondità 'd tute le còse, fin-a ant le còse ancreuse 'd Nosgnor. Gnun a peul conòsse ij pensé 'd na përson-a fòra che sò spirit midem; e gnun a peul conòsse ij pensé ‘d Nosgnor, fòra che lë Spìrit midem ëd Nosgnor. Nojàutri i l’oma pa nen arseivù lë spirit dë sto mond-sì, ma lë Spìrit ch’a ven da Nosgnor, e lolì pròpi përchè nojàutri i peuda conòsse le còse che la grassia ‘d Nosgnor a l’ha dane.

Cand ch’i parloma dë ste còse-sì, i dovroma nen ëd paròle ch’a ven-o da la sapiensa uman-a, ma cole ch’i l’oma amprenduje da lë Spìrit. A l’é parèj che për dëspieghé 'd verità spirituaj i dovroma le paròle che lë Spìrit a l’ha mostrane. Coj ch’a l’han nen arseivù lë Spìrit ëd Nosgnor a peudo nen comprende le còse ch’a ven-o da chiel; a jë smijo ‘d ròbe sensa sens. A peudo nen comprendje përchè ch’a l’han da esse giudicà ‘d manera spiritual. A l’opòst, coj ch’a l’han arseivù lë Spìrit ëd Nosgnor a peudo giudiché 'd tut, mentre che lor a-j giudica gnun coma ch’as deuvrìa. An efet, chi é-lo ch’a podrìa conòsse coma ch’as deuv ël pensé 'd Nosgnor, chi mai podrìa-lo mostreje? Nojàutri i comprendoma ste ròbe-sì përchè ch’i l’oma l'antendiment dël Crist.

Nòte 

Bibia
Testament Neuv
Corint